Multichoice kry boete oor gruweltoneleDie Uitsaaiklagtekommissie van Suid-Afrika (UKKSA) het Multichoice beboet nadat daar op DStv se Disney-kanaal ‘n advertensie met gruweltonele in uitgesaai is. UKKSA het Multichoice met R5 000 beboet. Tracey le Roux het ‘n klag by UKKSA ingedien nadat daar omstreeks 11:49 op 31 Desember verlede jaar ‘n advertensie vir “Wolfblood” op Disney XD (DStv-kanaal 304) uitgesaai is. Le Roux het aangevoer dat hoewel die advertensie van korte duur was, daar tonele van groeiende mensetande en vingernaels was en dat daar dus ‘n ouderdomsperk van 13 moes gewees het. Le Roux sê die soort beelde is nie geskik vir kinders nie en kan hulle ontstel. Die Disney-kanaal is vir kinders van agt jaar en ouer. “… Ons het besluit dat die tonele in die advertensie te vreesaanjaend vir jonger kykers is en dat die uitsaaier ‘n voldoende waarskuwing aan die kykers moes rig dat die advertensie nie geskik was vir besigtiging deur kinders onder die ouderdom van 13 jaar nie,” het die UKKSA beslis.